**כשהגוף פוגש באספלט**

"המדומה הוא שרטוט של חיי הממשי בגופי"

(מוריס מרלו-פונטי)

לא נפגעתי באופן ישיר מפעולות טרור, גם לא הקרובים אליי. עם זאת, אני מבין בדיעבד שנוכחותו המאיימת בשנות התבגרותי יצרה אצלי כנער תופעות של ניתוק מהמציאות ואובדן משמעות. בתוך התהליך שעברתי אז, הציור היווה עבורי אמצעי מרכזי להחזרת תחושת המשמעות והמגע עם החיים.

אני מצייר מתוך תצלומים של אלימות וטרור, המופיעים במדיה הדיגיטלית בישראל. תצלומים אלה נוצרו על-ידי עוברי אורח ומצלמות אבטחה, הם מטושטשים, קטועים, והאירוע שעליו הם אמורים להעיד בקושי נראה ברקע. נראותם של הדימויים, והמפגש הממשי של הצופה עימם, מרתקים אותי.

אני מוצא שהמדיה הדיגיטלית מוקסמת מהטרור, ובו בזמן עסוקה בהסטת המבט ממנו. בציור וברישום, לעומת זאת, אני מזהה איכות משהה, המפרקת את הדימוי לאינסוף צורות ותחושות. כך מתאפשרת אותה חקירה פנומנולוגית, השואלת איך הדבר מופיע, מהם האמצעים ההופכים צורות וצבעים למשמעות.